Landammann der Schweiz
Dr Landamma vo dr Schwiiz isch en Art Staatsoberhaupt vo dr Schwiiz zur Ziit vo dr Mediation vo 1803 bis 1813 gsi. S Amt und vor allem si Inhalt, won em nume wenig Kompetänze ge het, isch d Idee vom Napoleon Bonaparte gsi, wo eso d Schwiiz het welle kontrolliere.

Noch dr Mediationsverfassig het die Schwiizerischi Eidgenosseschaft sächs Vorört gha, Freiburg, Bärn, Solodurn, Basel, Züri und Luzärn. Die hai jedes Johr in dere Reihefolg abgwächslet. Dr Schultheiss oder Bürgermeister vom Vorort isch Landamma vo dr Schwiiz worde und het dr Vorsitz vo dr Dagsatzig übernoh, het dr diplomatisch Verchehr mit em Usland gleitet und d Ufsicht über d Kantön gha. Im Gegesatz zum Landamma vo dr Mediation het dr Landamma vo dr Schwiiz während dr Helvetik noch dr Verfassig vo Malmaison as Vorsitzende vom Chliine Root, dr Regierig vom helvetische Eiheitsstaat, sehr vil meh Macht usgüebt. Die meiste vo dene Kompetänze si in dr Mediation an d Kantön zruggee worde.

Mit em Bundesvertrag vo 1815 isch s Amt vom Landamma vo der Schwiiz ufghobe worde.

Amtsinhaber 
Die folgende Magistrate si Landammanne vo dr Schwiiz gsi:
 Louis d'Affry (Freiburg), 10. März – 31. Dezember 1803 und 1809
 Niklaus Rudolf vo Wattewyl (Bärn), 1804 und 1810
 Peter Glutz-Ruchti (Solodurn), 1805
 Andreas Merian (Basel), 1806
 Hans vo Reinhard (Züri), 1807 und 1813
 Vinzenz Rüttima (Luzärn), 1808
 Heinrich Daniel Balthasar Grimm vo Wartefels (Solodurn), 1811
 Peter Burckhardt (Basel), 1812

Die Funktion sött nit mit dere vom kantonale Landamma verwächslet wärde.

Weblingg 
 

Mediation